《谢人惠麦穗》
宋代·赵鼎

愚轩卧病空瓶储，市米不得如求珠。邻翁馈麦穗盈筥，或揉或簸喧庭除。

磨雷隐隐破霜瓣，家童执爨烟生厨。须臾粥成劝我食，齐眉举案烦妻孥。

病馀聊复润喉吻，软滑盈盈如膏酥。宛然长粳欲争长，加以白豆为参舆。

童儿作颦若不足，老夫大笑为有馀。虎头食肉非不美，回视利害为何如。

平生不耕啖此物，垄头汗滴惭耕夫。淡中有味足养福，为君努力餐一盂。

作者简介：赵鼎(1085-1147)， 南宋政治家、词人。字元镇，自号得全居士。南宋解州闻喜（今属山西）人。宋高宗时的宰相。有《忠正德文集》10卷，清道光刊本。《四印斋所刻词》有《得全居士词》一卷，存词45首。